കഞ്ചാവും എംഡിഎംഎയുമായി യുവാക്കള് പിടിയില് കൊച്ചി: കഞ്ചാവും എംഡിഎംഎയുമായി നാലു യുവാക്കള് പിടിയില്. രാജാക്കാട് സ്വദേശി ജോജി തങ്കച്ചന്22, കണ്ണൂര് സ്വദേശി ഷാഹിദ് റഹ്മാന്24,മലപ്പുറം സ്വദേശികളായ മുഹമ്മദ് ഫയാസ് 22, നബിന്21 എന്നിവരെയാണ് കൊച്ചി സിറ്റി ആന്റി നര്ക്കോട്ടിക്ക് സ്പെഷ്യല് ആക്ഷന് ഫോഴ്സും ഇന്ഫോ പാര്ക്ക് പോലിസും ചേര്ന്ന് ഇന്ഫോ പാര്ക്കിന് സമീപമുള്ള ലോഡ്ജില് നിന്നും പിടികൂടിയത്. കേരള പോലിസിന്റെ ലഹരിക്കെതിരെയുള്ള വിവരങ്ങള് നല്കുന്ന യോദ്ധാവ് ആപ്ലിക്കേഷനില് ഓയോ റൂമുകള് കേന്ദ്രീകരിച്ച് മയക്കുമരുന്നിന്റെ വില്പ്പന നടക്കുന്നതായി ലഭിച്ച വിവരത്തിന്റെ അടിസ്ഥാനത്തില് നടത്തിയ പരിശോധനയിലാണ് പ്രതികള് വലയിലായത്. ഇന്ഫോ പാര്ക്കില് ജോലി ചെയ്യുന്നവര്ക്കിടയില് വില്പ്പന നടത്താനാണ് മയക്കുമരുന്ന് എത്തിച്ചതെന്ന് ചോദ്യംചെയ്യലില് പ്രതികള് വെളിപ്പെടുത്തിയിട്ടുണ്ടെന്ന് പോലിസ് പറഞ്ഞു. പ്രതികള്ക്ക് മയക്കുമരുന്ന് എത്തിച്ചു നല്കിയ തൃശൂര് സ്വദേശിക്കായി അന്വേഷണം ശക്തമാക്കിയതായി പോലീസ് അറിയിച്ചു.